Ahmed Kathrada-stigting wil met H&M vergaderEFF-betoging by H&M (13 Januarie 2018) Foto: @effjoburg, Twitter Die Ahmed Kathrada-stigting het Maandag gesê hulle moes hul “vreedsame protesaksies” by H&M-winkels in Johannesburg kanselleer nadat EFF-betogers die afgelope naweek verwoesting by dié winkels gesaai het. Neeshan Balton, uitvoerende direkteur van die stigting, het gesê die stigting se plan was om vreedsame protesaksies te organiseer – die eerste van dié geleenthede sou Maandag by H&M in Sandton plaasvind. “Ons was in gesprek met verskeie Suid-Afrikaanse bekendes insluitend Motlatsi Mafatshe wat belanggestel het om deel te wees van vandag se demonstrasie. Ná die naweek se betogings deur die EFF het ons dit egter kanselleer,” het Balton gesê. Balton het gesê hoewel dit belangrik is om rassisme sigbaar in die samelewing te takel, sou die stigting verkies het dat protesaksies omtrent die voorval sonder enige vandalisering plaasgevind het. Hy het gesê die werknemers van H&M moet nou die gemors wat deur die EFF agtergelaat is hanteer. “Bo en behalwe die feit dat dit nou die werkers is wat die gemors moet skoonmaak, lê die aksie wat oor die naweek plaasgevind het ŉ grondslag vir verandering deur vrees en nie ŉ opregte bereidwilligheid om te verander nie,” het Balton gesê. Volgens hom verg die uitwissing van rassisme samewerking met ondernemings en organisasies om te verseker dat hulle die kwessies verstaan en weet hoe, en toegewyd is om beleid, strukture en prosedures te verander om met teenrassisme-waardes te strook. “Ons wil egter Suid-Afrikaners loof omdat hul verseker dat rassisme ŉ onderwerp bly waaroor mense praat en ons hoop dat die sterk veroordeling van die advertensie ook omgeskakel word in betekenisvolle aksie teen rassisme binne die verkoops- en advertensiesektore. Vanjaar sal teenrassismeweek weer van 14 tot 21 Maart gehou word en die voorgestelde tema is “Rooting out Racism”. Ons hoop alle Suid-Afrikaners sal deelneem en bewusmaking rondom rassisme bewerkstellig en idees uitdink oor hoe om diepgewortelde rassisme binne verskeie sektore uit te roei.” Die stigting het verlede week aan H&M-winkels geskryf en ŉ vergadering oor die aangeleentheid aangevra. Lede van die EFF het Saterdag H&M-winkels by verskillende winkelsentrums verwoes. Dit het gekom nadat dié Sweedse handelsnaam verlede week ŉ herrie op sosiale media ontketen het toe ŉ foto van ŉ swart kind wat ŉ oortrektop met die woorde ‘Coolest monkey in the jungle’ daarop die lig gesien het. Plaaslike en internasionale bekendes het die handelsmerk veroordeel en duisende klante het vir ŉ wêreldwye boikot gevra.